KIRJALLINEN KYSYMYS E-1537/02 esittäjä(t): Markus Ferber (PPE-DE) komissiolle. Nautojen merkitsemistä koskevien määräysten noudattamisen valvonta.



Virallinen lehti nro 301 E , 05/12/2002 s. 0174 - 0174



KIRJALLINEN KYSYMYS E-1537/02 esittäjä(t): Markus Ferber (PPE-DE) komissiolle (3. kesäkuuta 2002) Aihe: Nautojen merkitsemistä koskevien määräysten noudattamisen valvonta Onko nautojen merkitsemistä koskevien määräysten noudattamisesta tehty vertailevaa tutkimusta Euroopan unionin jäsenvaltioissa? Miten ja kuinka usein määräysten noudattamista valvotaan? Millaisia tuloksia on saatu? Millaisia nautojen merkitsemiseen liittyviä ongelmia on havaittu? David Byrnen komission puolesta antama vastaus (22. heinäkuuta 2002) Nautaeläinten tunnistus- ja rekisteröintijärjestelmän käyttöönottamisesta sekä naudanlihan ja naudanlihatuotteiden pakollisesta merkitsemisestä ja neuvoston asetuksen (EY) N:o 820/97 kumoamisesta 17. heinäkuuta 2000 annettu Euroopan parlamentin ja neuvoston asetus (EY) N:o 1760/2000(1) velvoittaa jäsenvaltiot nimeämään toimivaltaisen viranomaisen, joka vastaa nautaeläinten tunnistamisesta ja rekisteriöinnistä annettujen säädösten noudattamisesta. Tunnistus- ja rekisteröintijärjestelmän puitteissa toteutettavien tarkastusten vähimmäistasoa koskevista yksityiskohtaisista säännöistä säädetään 29. joulukuuta 1997 annetussa komission asetuksessa (EY) N:o 2630/97(2). Toimivaltaisen viranomaisen tehtävänä on tehdä paikan päällä tarkastuksia, joiden on katettava vuosittain ainakin 10 prosenttia jäsenvaltion alueella olevista tiloista. Tätä valvonnan vähimmäismäärää on nostettava välittömästi, jos todetaan, ettei tunnistamista koskevaa yhteisön lainsäädäntöä noudateta. Jos jäsenvaltiolla kuitenkin on käytössään täysin toimiva nautaeläimiä koskeva kansallinen tietokanta, jolla voidaan tehdä tehokkaita ristiintarkastuksia, voidaan harkita viiden prosentin tarkastustason soveltamista. Vaaditun eläinten tunnistamisen ohella tarkastusten on katettava tilarekisterin ja tilalla olevien eläinten passien asianmukainen ylläpitäminen sekä tietojen asianmukainen toimittaminen toimivaltaiselle viranomaiselle, mikä tarkoittaa sitä, että kansalliseen tietokantaan tallennettujen tietojen on vastattava tilan senhetkistä tilannetta. Tarkastusten on koskettava tilan kaikkia nautaeläimiä. Jäsenvaltioiden on toimitettava komissiolle vuosikertomus, jossa ilmoitetaan yksityiskohtaiset tiedot tilojen, tarkastusten ja tarkastettujen eläinten lukumäärästä sekä kaikista todetuista rikkomuksista ja niiden perusteella määrätyistä seuraamuksista. Yksityiskohtaisista säännöistä nautaeläinten tunnistus- ja rekisteröintijärjestelmän hallinnollisten vähimmäisseuraamusten soveltamisen osalta säädetään 27. helmikuuta 1998 annetussa komission asetuksessa (EY) N:o 494/98(3). Tiivistelmä jäsenvaltioiden vuosikertomuksista, jotka koskevat vuonna 2000 tehtyjä tarkastuksia, lähetetään suoraan arvoisalle parlamentin jäsenelle ja parlamentin sihteeristöön. Jäsenvaltioissa on todettu rikkomuksia ja ongelmia, jotka liittyvät korvamerkintöihin, tilarekistereihin, passeihin ja tietojen toimittamiseen toimivaltaiselle viranomaiselle. Jäsenvaltioiden ilmoittamia seuraamuksia ovat siirtorajoitukset, eläinten hävittäminen ja syytetoimet. Nautaeläinten tunnistusjärjestelmien toiminta ja valvonta BSE:n (naudan spongiformisen enkefalopatian) ja naudanlihan alkuperätietojen jäljitettävyyttä koskevien tarkastuskäyntien aikana kuuluu myös elintarvike- ja eläinlääkintätoimiston tehtäviin. Tarkastuskäyntejä koskevat lopulliset kertomukset toimitetaan parlamentille ja asetetaan nähtäville asiasta vastaavan pääosaston verkkosivuille. (1) EYVL L 204, 11.8.2000. (2) EYVL L 354, 30.12.1997. (3) EYVL L 60, 28.2.1998.